En langvarig konflikt med Mattilsynet endte med dramatisk pågripelse for Svein Johnsen og kona Tatjana. Se de private opptakene her.

Da Svein Johnsen kikket ut av kjøkkenvinduet sist mandag, trodde han ikke sine egne øyne. På trappa hans sto det bevæpna politifolk.

Årsaken er en langvarig konflikt mellom bonden og Mattilsynet.

– På trappa sto ti politifolk på rad og rekke her. Med skjold og pistoler, og alle sammen så barske ut, forteller bonden på Vesterfjell på Senja.

Trussel

Også noen dager tidligere hadde Johnsen hatt politibesøk. Da kom kontrollører fra Mattilsynet sammen med to politimenn og ba om adgang til fjøsen.

Ifølge Johnsen stod han i fjøset da politiet banket på. Han møtte derfor de to væpnede politimennene og representantene fra Mattilsynet med høygaffelen i hånd.

I den påfølgende diskusjonen sier han nei til at Mattilsynet skal få tilgang til fjøset sitt. Han kommenterer også at politiet er bevæpnet, og at han derfor ikke kommer særlig langt med høygaffelen.

Denne kommentaren mener både Mattilsynet og politiet ble framsatt som en trussel om våpenbruk.

De valgte derfor å komme tilbake med langt flere bevæpnede politifolk da de noen dager senere dro tilbake til gården.

Selv hevder bonden at bemerkningen ble sagt med en spøkefull tone og at det var ikke var ment som en trussel.

Etter denne saken først ble publisert har TV 2 blitt gjort oppmerksom på at politiet oppfattet diskusjonen som en trussel om våpen og har derfor oppdatert saken med denne informasjonen.

Filmet

Johnsen aktiverte videofunksjonen på sin mobiltelefon før han gikk ut og åpnet døren. Dialogen startet slik:

– Dere er bevæpnet med våpen? Er det sånn og forstå?

– Ja, vi er det.

– Og hvis dere ikke kommer inn i fjøsen min, så.....

FÅTT KLAGER: Gårdsdriften til Johnsen har fått klager av Mattilsynet. I 2011 krevde tilsynet at driften skulle leges ned. FOTO: ANDERS MILDESTVEIT / TV 2.

– I verste fall så kommer vi til å bruke makt.

Har fått klager fra Mattilsynet

På gården har Johnsen 100 dyr, og Mattilsynet har etter kontroller avdekket flere mindre brudd på dyrehelseloven.

Johnsen har ikke etterkommet påleggene fra tilsynene.

– Det er det som er problemet. Når de har sagt at jeg skal gjøre en ting, så kommer på besøk og finner på noe nytt, sier Johnsen til TV 2.

I 2011 krevde Mattilsynet avvikling av gårdsdriften. Begrunnelsen er at Johnsen ikke har fulgt pålegg Mattilsynet har gitt.

Nå behandles en anke fra Johnsen, og da tilsynet kom på besøk med de samme kontrollørene som vedtok avvikling, stengte han fjøsen i protest.

– De er inhabile. Jeg mener å ha krav på at min anke blir behandlet av fagfolk som ikke er ansvarlig for de vedtakene som er gjort, sier han.

Dramatisk dokumentasjon

MOBILVIDEO: Ekteparet filmet politiaksjonen. Politimester Ole B. Sæverud i Troms beskriver aksjonen som «forbilledlig». FOTO: TV 2 / PRIVAT.

Mobilvideoen Johnsen tok, viser den dramatiske situasjonen som oppsto da politiet kom til gården. Politiet klargjør hva som vil skje om han ikke tillater inspeksjon.

– Vil du gjøre det frivillig eller ikke?

– Nei, dere skal ikke inn i fjøsen, svarer bonden.

– Nå kommer vi til å ta kontroll på deg Svein. Så blir det som vi har sagt.

– Du prøver deg ikke!

Forbilledlig aksjon

Politimester Ole B. Sæverud i Troms omtaler politiaksjonen som forbilledlig, og roser politimennenes opptreden.

– Jeg synes de har opptrådt veldig rolig i situasjonen. Tydelig, også respektfullt. De har gitt ham muligheten til å etterkomme pålegget. Det handler om å sikre at lovlig virksomhet kan gjennomføres.

Sæverud sier at politiet møtte mannsterke opp på gården for å at både politiet og bonden skulle være trygge.

– Da er risikoen for å skade noen mye mindre, muligheten for å få kontroll, mye bedre, sier han til TV 2.

Kona lagt i gulvet

Også Tatjana ble lagt i gulvet, og er nå sykemeldt. Hun omtaler politiets aksjon som et fysisk og psykisk overgrep.

– Jeg fikk angst, panikk og skalv. Hele kroppen ristet, forteller hun.

Ektemannen mener Mattilsynet og politiet er ansvarlig for dette, og avviser at han er å laste

– Jeg føler meg helt uskyldig, sier han til TV 2.